Boek: Duifiedorings | Maroela Media
In die digbundel Duifiedorings kry die leser met 'n eiesoortige talent te make wat sonder pretensie of mooidoenery ontgin word – in ooreenstemming met die landskap en sy mense. As stylkenmerk vorm die kombinasie van eenvoud, eerlikheid en deernis die treffendste eienskap van dié bundel. Dit is tiperend van 'n bepaalde samelewing en lewensruimte wat waarskynlik besig is om te verdwyn. Die poësie is eg en dit word met 'n eiesoortige waardigheid aangebied. Dit bevat al die eienskappe wat by die volkseie hoort.
Thomas Deacon skryf 'n eiesoortige en outentieke landskap oop, en verken 'n streek met al die relevante kenmerke wat 'n inherente deel daarvan uitmaak. Die menslikheid en aardsheid kom skitterend na vore, en daarmee saam ook 'n eiesoortige lewensinstelling – lydsaamheid, geduld en meelewing met mekaar – maar ook 'n leefwyse as lewensgenieters te midde van 'n beskeie bestaan.
Deacon skryf reeds van skooldae af, maar dit is eers ná 'n ernstige hartaanval in die tagtigerjare dat hy sy skryfwerk meer ernstig opneem. Op sy reise neem hy baie waar en kom in aanraking met vele mense van die kontrei, wat sy digkuns op 'n positiewe wyse beïnvloed.
"Dit is veral die Griekwas en hulle eiesoortige manier van praat en die oumense met hulle stories wat my inspireer om te skryf," meen Deacon. Baie van sy werk word dan ook in die taal en idioom van die Griekwas weergegee.